b'\n_START_ARTICLE_\nHuskvarna\n_START_PARAGRAPH_\nHuskvarna er en tidligere selvstendig svensk by som ligger ved innsj\xc3\xb8en V\xc3\xa4tterns syd\xc3\xb8stlige bredde i Sm\xc3\xa5land. Huskvarna inng\xc3\xa5r i byomr\xc3\xa5det J\xc3\xb6nk\xc3\xb6ping og er en \xc2\xabkommunedel\xc2\xbb i J\xc3\xb6nk\xc3\xb6pings kommune, J\xc3\xb6nk\xc3\xb6pings l\xc3\xa4n._NEWLINE_Huskvarna h\xc3\xb8rte tidligere til Hakarps kommune, ble k\xc3\xb6ping i 1907 og fikk byprivilegium (kj\xc3\xb8pstadsprivilegium) i 1911. Sammensl\xc3\xa5ing med J\xc3\xb6nk\xc3\xb6ping by ble diskutert i \xc3\xa5renes l\xc3\xb8p og ble gjennomf\xc3\xb8rt som en del av kommunalreformen i 1971._NEWLINE_I 2004 var innbyggertallet i kommunedelen Huskvarna 21 243. Omgivende kommunedeler er Sk\xc3\xa4rstad, Lekeryd, Tenhult og J\xc3\xb6nk\xc3\xb6ping \xc3\x96ster._NEWLINE_Huskvarna kirke ble innviet i 1910 og var tegnet av bygningsingeni\xc3\xb8r Birger Damstedt fra Husqvarna AB (det dav\xc3\xa6rende Husqvarna Vapenfabriks AB). Kirkens ytre minner om en norsk stavkirke._NEWLINE_Huskvarnas lavtliggende sentrum er omgitt av bebygde h\xc3\xb8ydedrag som \xc3\x96xnehaga, Pettersberg og Egna Hem. Niv\xc3\xa5forskjellen er p\xc3\xa5 opp til 120 meter._NEWLINE_En stor det av de lavtliggende omr\xc3\xa5der mot V\xc3\xa4ttern l\xc3\xa5 ubenyttet inntil begynnelsen av 1900-tallet. Gaten Kungsgatan ble lenge kalt \xc2\xabSista gatan\xc2\xbb._NEWLINE_Huskvarna er kjent for sine pene hager og sine industrielle tradisjoner. Fabrikken Husqvarna AB begynte sin produksjon i 1684, og har siden v\xc3\xa6rt en suksessrik virksomhet. I dag fremstiller den bl.a. motorsager, plenklippere og symaskiner, mens den tidligere hadde v\xc3\xa5penproduksjon. Andre viktige industrier i byen er Saab Training Systems og Carlfors Bruk._NEWLINE_Huskvarna oppstod omkring fabrikken Husqvarna, som ble bygget ved foten av den store fossen som Huskvarna\xc3\xa5n har dannet. Navnet Huskvarna ble tidligere skrevet \xc2\xabhusakvarn\xc2\xbb og stammer fra middelalderhuset Rumlaborg og en kvern ved fossen._NEWLINE_Fossen har sin begynnelse ved Stensholms bakker og slutter ved Kvarnbron, nedenfor den s\xc3\xa5kalte Stampabacken. Fra broen kan man vandre til Turistbron, Ebbes bruk-omr\xc3\xa5det eller speiderhytten \xc3\x96rjansg\xc3\xa5rden.'